Source: https://www.jogiforum.hu/hirek/33637
Timestamp: 2019-10-16 17:34:30+00:00

Document:
Egyszeri cselekmény is megtévesztő kereskedelmi gyakorlatnak minősül - Az Európai Bíróság ítélete az UPC Magyarország ügyben | hírek | Jogi Fórum ﻿
2015.04.16. Jogi Fórum / Európai Unió Bírósága
A Bíróságnak a C-388/13. sz. UPC Magyarország ügyben hozott ítélete
Miután az ügyben eljáró Kúria szerint a jelen esetben minden jel arra utal, hogy nem egy szisztematikusan követett jogsértő gyakorlatról, hanem egy egyetlen ügyfelet érintő ügyintézői tévedésről van szó, a magyar bíróság azt szeretné megtudni az Európai Bíróságtól, hogy „kereskedelmi gyakorlatnak” tekinthető-e, és így a tisztességtelen kereskedelmi gyakorlatokat tiltó 2005/29/EK irányelv hatálya alá tartozik-e az egyetlen fogyasztóval szembeni valótlan információközlés.
A mai napon meghozott ítéletében a Bíróság mindenekelőtt megállapítja, hogy a valamely vállalkozás által a magánszeméllyel kötött kábeltelevíziós szolgáltatásra vonatkozó előfizetési szerződéssel kapcsolatos ügyfélszolgálat keretében történt információközlést úgy kell tekinteni, hogy az a tisztességtelen kereskedelmi gyakorlatokról szóló irányelv értelmében vett „kereskedelmi gyakorlat” fogalmának hatálya alá tartozik.
Ezután a Bíróság kimondja, hogy az irányelv által tiltott megtévesztő kereskedelmi gyakorlatnak minősül a jelen ügyben vizsgált azon helyzet, amikor a fogyasztó egyrészt – a kereskedővel kötött szolgáltatási szerződésének megszüntetésére vonatkozó jogának érvényesítése céljából megfogalmazott kérelmét követően – téves információt kapott a két fél között fennálló szerződéses viszony időtartamát illetően, másrészt pedig a vállalkozás tévedése megakadályozta a tájékozott választásban, ezenfelül többletköltséget okozott számára. Ezzel összefüggésben a Bíróság hangsúlyozza, hogy az ügy megítélése szempontjából nincs relevanciája annak a körülménynek, hogy az érintett kereskedő cselekményére csak egyszer került sor, és az csak egyetlen fogyasztót érintett. Hasonlóképpen azon körülmény sem bír jelentőséggel, hogy a kérdéses cselekmény állítólag nem szándékos jellegű.

References: Bíróság 
 Kúria 
 bíróság 
 Bíróság 
 Bíróság 
 Bíróság